3 Stappe om jou verhouding teen jou lewensmaat se werkstres te beskerm - Jou Gesin | Solidariteit WêreldJou Gesin | Solidariteit Wêreld
Tuis › Artikels › 3 Stappe om jou verhouding teen jou lewensmaat se werkstres te beskerm
Die Koronavirus-pandemie veroorsaak 'n styging in werkers se stresvlakke, met 'n verstommende aantal mense wat hierdie tyd beskryf as die mees stresvolle tyd in hulle loopbane.
Alhoewel 'n gedeelte van die stres te wyte is aan gesondheid- en bestaanskwessies, word 'n groot deel daarvan met werk geassosieer, sê Jennifer Petriglieri, 'n medeprofessor van organisatoriese gedrag en die skrywer van Couples That Work: How Dual-Career Couples Can Thrive in Love and Work.
Daarbenewens kom die druk om werk, ouerskap en huishoudelike verantwoordelike te balanseer, neer op 'n swaar las van stres wat maklik ons verhoudings met ons geliefdes tuis kan affekteer. Vir baie mense wat saam met 'n lewensmaat woon, affekteer die eensklapse skuif van werk op kantoor na werk van die huis af nie net hulle nie; dit het ook 'n impak op hulle lewensmaats.
"Jy kan nie jou maat se stres op jou eie laat verdwyn nie," sê Enoch Li, skrywer van Stress in the City. "Een van die grootste foute wat lewensmaats maak, is om mekaar se probleme te probeer oplos. Eerstens is dit onmoontlik om dit te doen. Tweedens plaas dit bykomende druk op jou maat se skouers. Selfs al is ons bedoelings edel, sal daardie bykomende druk net meer stres veroorsaak."
Terwyl ons nie ons maat kan red nie, is dit ontstellend om te sien dat die persoon wat ons lief het deur stres opgevreet word. Ons kan egter ons maat se werkstres op 'n wyse erken wat sy of haar emosionele welstand – en ons eie – 'n hupstoot gee. Doen dit so:
Ondersteuning neem baie vorms aan; vra jou maat wat hy of sy benodig.
Die tipe stres wat ons tans ervaar, is soos geen ander stres wat die meeste van ons al tevore moes trotseer nie. In reaksie daarop, sê Li, het die tipe ondersteuning waarna mense smag ook verskuif. "Diegene van ons wat gewoonlik emosionele ondersteuning verkies het, byvoorbeeld, mag nou dalk 'n praktiese hand die meeste waardeer," verduidelik Petriglieri. Vra jou maat wat hy of sy benodig en investeer jou energie op so 'n wyse dat dit die maksimum dividende tot die verhouding bydra. Om hom of haar te laat weet wat jy kan aanbied – en wat jy benodig! – sal die verhouding help om verwaarlosing en wrewel te vermy.
Investeer tyd om te luister, maar neem ook tyd af weg van mekaar.
Paartjies kan mekaar, en hulle verhouding, help deur aan die einde van elke dag 15 minute se onverdeelde aandag aan mekaar te wy. Stem toe om eenvoudig openlik en aandagtig te luister – geen voorstelle, geen advies, tensy jou maat spesifiek om leiding vra. Dit gesê, het julle ook tyd weg van mekaar af nodig om te herlaai en afstand van jou maat se werkstres te kry. Andersins, sê Petriglieri, mag julle albei daardeur ontmagtig word. Om tyd weg van jou maat af deur te bring mag in 'n tyd van isolasie vreemd voel. Dit is egter lewensbelangrik om na jouself en julle verhouding om te sien. Dit mag wees om elke dag alleen 'n ent te gaan stap, 'n ooreenkoms aan te gaan om in aparte kamers te werk, of aande wat aan verskillende aktiwiteite gewy word.
Aktiveer (virtuele) ondersteuningsnetwerke.
Nie een van ons kry al die ondersteuning wat ons benodig by een persoon nie. Bespreek watter ander bronne van ondersteuning jy tot jou beskikking het om jou te help om werkstres te hanteer, en hoe jy hulle kan benut. "Dit mag kollegas of eweknieë in jou professionele netwerke wees, vriende of familie, of miskien 'n afrigter, berader of terapeut," gaan Petriglieri voort. Verduidelik aan hulle waarom jy vir hulp uitreik en skeduleer gereelde afspraaktye. Op hierdie wyse weet jy altyd dat jy 'n sielkundige veiligheidsnet gereed het.
Dit mag voel of dit teen jou intuïsie indruis, sê Petriglieri, maar om jou maat se stres uit te blok, mag die beste manier wees om hom of haar, en jouself, op die langtermyn te ondersteun. "Dis die nodige komplement tot onverdeelde aandag en gefokusde ondersteuning. Die kombinasie sal jou in staat stel om na aan mekaar en empaties te bly sonder om self deur daardie stres ingesluk te word, en sal uiteindelik beide julle loopbane en julle verhouding help."
Harvard Business Review: https://hbr.org/2020/06/dont-let-your-partners-work-stress-become-your-own
Human Resource Executive: https://hrexecutive.com/hres-number-of-the-day-coronavirus-stress/
Harvard Business Review: https://hbr.org/2018/01/if-your-spouses-work-life-is-stressful-design-a-healthier-home-life